มันนี่ทูเดย์
ม.รังสิตคาดศก.ปีหน้าโต 4.2%
29 ต.ค. 2565

ม.รังสิตคาดศก.ปีหน้าโต 4.2%
นายอนุสรณ์ ธรรมใจ รองอธิการบดีฝ่ายวิจัยและบริการวิชาการ และคณบดีคณะเศรษฐศาสตร์ มหาวิทยาลัยรังสิต เปิดเผยว่า เศรษฐกิจปี 2560 จะขยายตัวได้ 3.6-4.2% ดีที่สุดในรอบ 4 ปี นับตั้งแต่ปี 2555 ที่เศรษฐกิจโต 6.5% ซึ่งเป็นปีหลังจากเกิดน้ำท่วมใหญ่
ทั้งนี้ เศรษฐกิจปีหน้าจะมีภาคการลงทุนเอกชนและภาคการท่องเที่ยวเป็นแรงขับเคลื่อนสำคัญ ภาคส่งออกฟื้นตัวเป็นบวกเล็กน้อยและภาคการบริโภคกระเตื้องขึ้นต่อเนื่อง
ด้านดุลการค้าเกินดุลเพิ่มขึ้นเล็กน้อย ดุลบัญชีเดินสะพัดเกินดุล การนำเข้าเพื่อการลงทุนมากขึ้น อัตราเงินเฟ้อสูงขึ้นจากราคาพืชผลเกษตร การปรับเพิ่มค่าแรงขั้นต่ำและราคาพลังงานโดยเฉลี่ยเพิ่มสูงขึ้นกว่าปีที่แล้ว กิจกรรมทางเศรษฐกิจและความเชื่อมั่นเพิ่มสูงขึ้น เนื่องจากจะเป็นปีที่จะมีการเลือกตั้ง
นายอนุสรณ์ กล่าวว่า ภาคการลงทุนโดยรวมจะเติบโตได้อย่างน้อย 5.5% การลงทุนภาคเอกชนขยายตัวเพิ่มขึ้นอย่างต่ำ 3% การส่งออกเริ่มฟื้นตัวทำให้กำลังการผลิตลดลงและเริ่มกระตุ้นให้เกิดความต้องการการลงทุนเพื่อขยายกำลังการผลิต ความมีเสถียรภาพในระยะเปลี่ยนผ่านทำให้เกิดความมั่นใจของนักลงทุนต่างชาติ โดยเฉพาะโครงการลงทุนขนาดใหญ่ของบรรษัทข้ามชาติที่ต้องการใช้ไทยเป็นฐานการผลิตส่งออกในประชาคมอาเซียนเริ่มขยับเข้ามาลงทุนในไทยเพิ่มขึ้น การลงทุนก่อสร้างของเอกชนมีความสัมพันธ์ตามการลงทุนโครงสร้างพื้นฐานด้านระบบคมนาคมขนส่ง หากมีความคืบหน้าตามเป้าหมายซึ่งรัฐบาลมีการเร่งลงทุนต่อเนื่อง